इक चिमचा ते अपने अफसर दी इक कमजोरी गी इन्ने शैल तरीके कन्ने तुश्ट करदा हा जे अफसर र्‌हान रे’ई जंदा जे साढ़े दोनीं दे बचार ते पसंदां किस चाल्ली इक्कै नेहियां न। गर्मी होऐ भामें सर्दी, एह् चिमचा बिला-नाह्‌गा अखबारें दे स्टाल पर जाइयै पंज-छे अखबारां खड़ोते, खड़ोते दे पढ़दा, उन्दे चा ‘ऐंटी इंडियन’ खबरां कि‌टि्ठयां करियै दुए रोज उ’नें गी लून-मर्च लाइयै अफसर गी सनांदा। असली च, अफसर साह्‌ब जिस कुर्सी पर बराजमान हे, उत्थें थ्होने आह्‌ली तनखाह् दी मुट्‌टी रकम गी छोड़ियै, उ’नेंगी हर इक हिन्दुस्तानी चीजा कन्ने अलर्जी ही। शरीर उन्दा भारत च हा ते आत्मा गुआंढ़ी देसै च। पैह्‌लें ओह् बनिहाल दे इस पासै इक बोली बोलदे हे ते उस पासै दूई। पर जदूं उ’नें गी इस पार अपने द्रोही ख्यालें दा समर्थन करने आह्‌ले चिमचे थ्होई गे तां उ’नें निडरे होइयै इस पासै बी भारत निंदा दियां बांगां देनियां शुरू करी दित्तियां। उंदा खास चिमचा अखबारें चा इस्सै चाल्ली दी चूग उन्दे ताईं किट्‌ठी करदा हा। जेकर हिन्दुस्तानी टीम पाकिस्तान गी र्‌हा दी होऐ तां एह् मुंह् लमकाइयै इस चाल्ली अफसरा कोल जंदा अश्कै दौनीं दा सांझा बब्ब मरी गेदा होऐ। फ्ही मौका मिलदे गै सोग प्रकट करदा-“जनाव इंडियन टीम बड़ा रफ खेढ़दी ऐ। कन्नै इस बारी रैफरियें दी जजमैंट बी गल्त ही।”